Netsi bez Kidda do kraja sezone? (23/3/04) - 2004-03-23
Ukoliko ne dođe do potpunog raspada njihove igre, Netsi su na putu da si osiguraju drugo nositeljsko mjesto u Istočnoj konferenciji
New Jersey Netsi bi se mogli naći u situaciji da sezonu moraju završiti bez Jasona Kidda, čije koljeno opet radi ozbiljne probleme. Sam Kidd je najavio da će s operacijom, ako ona bude potrebna, čekati kada Netsi budu eliminirani u play-offu. Kako sada stoje stvari, - osim u slučaju potpunog kolapsa igre kluba iz New Jerseya -, Netsi su na putu da si osiguraju drugo nositeljsko mjesto u Istočnoj konferenciji. Od sinoćnjih utakmica NBA, izdvajamo uvjerljivu pobjedu Philadelphia 76-ersa nad Dallas Mavericks, i to čak i bez Allana Iversona. Njegov je izostanak dao priliku Johnu Salmonsu da pokaže koliko dobro ubacuje trice - dao ih je pet u ukupno 21 pogotku, što mu je rekord karijere. Osim Iversona, u redovima 76-ersa nije bilo ni drugog najboljeg strijelca, Glenna Robinsona, koga ozljeda drži izvan igre već četiri utakmice. No, Dallasu nije pomoglo ni 30 pogodaka Dirka Nowitzkog - filadelfijini igrači s klupe dobili su priliku da se pokažu i nisu je propustili. Ostali rezultati samo potvrđuju da ovo kolo nije bilo milosrdno prema gostima: Chicago Bulls izgubili na gostovanju kod Indiana Pacersa sa 77 prema 101. Ni Atlanta nije uspješno gostovala - New York Knicksi su pobijedili Hawkse sa 96 prema 84. U Denveru, domaći Nuggets pobijedili su Los Angeles Clipperse sa 102 prema 80. Jedini je izuzetak utakmica između Houston Rocketsa i Portland Trail Blazersa, u kojoj su gostujući Rocketsi pobijedili s 93 prema 85, uz 28 pogodaka Yao Minga.